FI Euroopan unionin virallinen lehti CE 78/775

(2004/C 78 E/0825)

KIRJALLINEN KYSYMYS E-3088/03

esittäjä(t): Bruno Gollnisch (NI) komissiolle

(20. lokakuuta 2003)

Aihe: Péchineyn ja Alcanin fuusio

Komissio on vastikään ilman lisätutkimuksia antanut Alcanille ja Péchineylle luvan fuusioitua. Näin muodostetaan maailman johtava alumiinialan ryhmittymä, jonka päätöksentekopaikat ovat Yhdysvalloissa. Huolimatta lehdistön kommenteista on todettava, että yritysostotarjous on epäreilu.

Kolme vuotta sitten lähes samanlainen fuusio kahden mainitun yrityksen välillä epäonnistui, sillä Alcan ei halunnut luopua Norfin tehtaastaan. Kuitenkin nyt komissio antaa Alcanille luvan valita Norfin ja kolmen Ranskassa sijaitsevan Péchineyn tuotantolaitoksen välillä (Neuf-Brisach, Annecy, Rugles). Vaikuttaa ilmeiseltä, että juuri viimeksi mainitut myydään.

Voisiko komissio täsmentää, ketkä mahdollisesti jatkavat luovutettujen yksikköjen toimintaa ja ovatko toiminnan harjoittajat eurooppalaisia vai Euroopan ulkopuolelta?

Voisiko komissio kertoa, mitkä muut tekijät ovat olennaisesti muuttaneet tilannetta ja saaneet komissionkin vaihtamaan kantaansa Alcanin ja Péchineyn fuusion suhteen?

Voisiko komissio myös selittää, mitä työllisyydelle merkitsee kahden mainitun yrityksen toiminnan päällekkäisyyksien poistaminen?

Mikäli Péchiney olisi sulauttanut itseensä Alcanin, eikä päinvastoin, se olisi toiminut vastoin Kanadan lainsäädäntöön liittyvää valtiolle saatavan hyödyn käsitettä. Katsooko komissio näin ollen, että operaatiosta on taloudellista hyötyä Euroopan unionille ja Euroopassa toimivalle alumiinialalle?

Mario Montin komission puolesta antama vastaus

(28. marraskuuta 2003)

Komissio antoi 29. syyskuuta 2003 Alcanille luvan ostaa alumiinivalmistaja Péchineyn. Koska komission kyseistä liiketoimea koskeva tutkinta ennakoi, että yrityskauppa aiheuttaisi vakavia epäilyjä kilpailu-ongelmista joillakin markkinoilla, Alcan on ehdottanut sitoumuksia, jotka komission mielestä ovat riittäviä poistamaan havaitut kilpailuongelmat.

Alcan on ehdottanut luovutuksia, jotka sisältävät joko Alcanin tai Péchineyn omaisuutta. Kun komissio oli huolellisesti arvioinut luovutettavat omaisuudet ja vasta kun Alcan oli parantanut ehdotustaan, komissio totesi, että molemmat luovutettavaa omaisuutta koskevat kokonaisuudet sisältävät yhtä elinkelpoisia liiketoimintoja, joilla voidaan yhtä tehokkaasti poistaa komission havaitsemat kilpailuongelmat. Osapuolet pystyivät osoittamaan komissiolle, että monet ostajat, eurooppalaiset ja ei-eurooppalaiset, ovat kiinnostuneita näistä toiminnoista. Näin ollen ei ole itsestään selvää, että vain Péchineyn toiminnoista luovutaan. Yhdistyvät osapuolet aloittavat nyt neuvottelut, ja vasta jälkeen päin mahdollinen ostaja tai mahdolliset ostajat esitetään komissiolle, joka päättää, voidaanko ehdotettu ostaja tai ehdotetut ostajat hyväksyä. Tässä vaiheessa on siis mahdotonta arvailla, kuka tai ketkä ovat mahdollisia ostajia.

On tärkeää korostaa, että tämä tapaus on hyötynyt ennakkoilmoitusvaiheesta, jonka aikana komissio aloitti markkinoiden tutkinnan ennen varsinaista ilmoitusta. Lisäksi komissio tuntee tutkittavat markkinat. Komissio on tutkinut aikaisemmin useita alumiiniteollisuuteen liittyviä liiketoimia, kuten Alcanin ja Péchineyn peruuntunutta liiketoimea kolme vuotta sitten. Tämän tapauksen erottaa aikaisemmasta Alcanin ja Péchineyn liiketoimesta se, että Alcan on tällä kertaa ehdottanut korjaustoimenpiteitä, joilla selvästi pyritään ratkaisemaan kilpailuongelmat ensimmäisessä arvioinnissa. Koska korjaustoimenpiteitä ehdotettiin menettelyn alkuvaiheessa ja ne sisältävät kunnianhimoisia, rakenteellisia ja selkeitä sitoumuksia, komissio pystyi testaamaan markkinat kattavasti ja parantamaan korjaustoimenpiteiden tehokkuutta ja kiinnostavuutta.

Péchineyn oston vaikutuksesta Alcanin työntekijöihin ei ole ilmoitettu komissiolle. Komissio haluaa tietenkin korostaa, että sulautumien valvonnan tarkoitus on varmistaa, että kilpailurakenteet säilytetään kielteisten vaikutusten valvonnan avulla. Tehokasta kilpailua kannustava sääntelyjärjestelmä yleensä tarjoaa yrityksille tarvittavat kannustimet edistää tehokkuutta ja siten varmistaa parempi selviytyminen kyseisillä markkinoilla. Lisäksi kilpailevien yritysten välinen dynaaminen kilpailu pyrkii lisäämään innovaatioita ja siten talouskasvua. Kilpailun turvaaminen on viime kädessä tehokas keino varmistaa kasvu ja sillä tavoin vakaat ja pysyvät työpaikat. Yrityksien kilpailukyvyn parannusyrityksiin, joita tehdään sulautumien ja yritysostojen keinoin, saattaa kuitenkin lyhyellä aikavälillä liittyä rakenneuudistuksia tai työpaikkojen vähenemistä.

Tässä kyseisessä tapauksessa Alcan on komission hyväksynnän saamiseksi lupautunut luopumaan eräistä toiminnoista ja myymään ne itsenäisille kolmansille osapuolille, jotka sitoutuvat kehittämään kyseisiä toimintoja kehittyäkseen elinkelpoisiksi kilpailijoiksi. Nämä liiketoiminnot muodostavat itse asiassa suurimman osan näiden kahden yrityksen välisistä päällekkäisistä toiminnoista. Tästä syystä korjaustoimenpiteet todennäköisesti rajoittavat mahdollista liiketoimen lyhyen aikavälin vaikutusta EU:n alueella oleviin työpaikkoihin.

Kuten komission horisontaalisten sulautumien arviointia koskevan tiedonannon luonnoksessa todistettiin, komissio on valmis tarkastelemaan kyseisen yrityskaupan taloudellisia etuja tasapainottavana tekijänä liiketoimen aiheuttamille mahdollisille kilpailunvastaisille vaikutuksille. Tehokkuusedut voivat olla lieventävä tekijä, jos niistä ainakin osa päätyy kuluttajille. Liiketoimen osapuolten tehtävä on kuitenkin esittää vakuuttavat perustelut tehokkuuseduista.

Tässä kyseisessä liiketoimessa osapuolet eivät ole esittäneet ilmoituksessaan tällaisia perusteluja, vaikka Alcan on ilmoittanut rahoitusmarkkinoille, että tämä kauppa luo kustannussäästöjä ja synergiaetuja sekä parantaa yrityksen kilpailukykyä pitkällä aikavälillä.

Kun tarkastellaan liiketoimen kansallista ulottuvuutta, komission on keskityttävä kilpailua koskevassa analyysissaan siihen, miten liiketoimi voisi vaikuttaa kyseisten markkinoiden kilpailun dynamiikkaan riippumatta ilmoittavan osapuolen tai kyseisten osakkeenomistajien kansallisuudesta ja siitä, keitä ne ovat.